**D ô v o d o v á s p r á v a**

**Všeobecná časť**

Významným medzníkomv procese prechodu ozbrojených síl Slovenskej republiky od zmiešaného typu k plne profesionálnym ozbrojeným silám bolo prijatie zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov (ďalej len „zákon“). Vytvorili sa právne predpoklady pre budovanie moderných, relatívne malých, ale dobre vycvičených ozbrojených síl Slovenskej republiky. Zmeny nastali aj v oblasti personálneho manažmentu s cieľom jeho jednotného, moderného a efektívneho realizovania.

Dôvodom vypracovania návrhu novely zákona sú poznatky z aplikačnej praxe, z ktorých vyplynula potreba precizovania niektorých ustanovení zákona, zavedenie nových inštitútov do systému personálneho manažmentu a odstránenie čiastkových nepresností, ktoré sú dôsledkom zmien vykonaných v priebehu legislatívneho procesu k zákonu.

Navrhované zmeny možno zhrnúť do týchto bodov:

1. Na konanie vo veciach súvisiacich so vznikom služobného pomeru, jeho priebehom, ale aj skončením, sa uplatňuje správny poriadok, čo v aplikačnej praxi vytvára zbytočnú administratívu aj v tých oblastiach, kde to nie je nevyhnutné. Z tohto dôvodu sa dopĺňajú ustanovenia zákona, podľa ktorých je vedúci služobného úradu oprávnený vydať personálny rozkaz v niektorých právnych vzťahoch profesionálneho vojaka, ktorý nemusí mať náležitosti rozhodnutia podľa zákona o správnom konaní.

2. Významným spôsobom sa novelizuje ustanovenie § 70 zákona (skončenie služobného pomeru), kde sa medzi dôvody, pre ktoré sa služobný pomer profesionálneho vojaka skončí obligatórne, zaraďuje dôvod opakovaného užitia omamných a psychotropných látok profesionálnym vojakom aj mimo výkonu služby. Medzi dôvody na prepustenie sa tiež zaraďuje aj skutočnosť, ak profesionálny vojak v priebehu dvoch po sebe nasledujúcich rokov v termínoch určených na preskúšanie nesplnil požadované normy z pohybovej výkonnosti v príslušnej vekovej kategórii. Pojmovo a vecne sa zlaďuje aj ustanovenie § 70 ods. 1 písm. f) s novým Trestným zákonom č. 300/2005 Z. z., t. j. ak bol profesionálny vojak právoplatne odsúdený za prečin, ktorý je úmyselným trestným činom alebo za zločin. Tiež sa zavádza možnosť prepustenia profesionálneho vojaka zo štátnej služby, ak profesionálny vojak opakovane v priebehu šiestich po sebe nasledujúcich mesiacov porušil niektorú zo základných povinností.

3. Na účely identifikácie osôb sa navrhuje doplnenie ustanovení o odoberaní biologických vzoriek profesionálnym vojakom.

4. Pri aplikácii ustanovení § 88 až 92 zákona niektorí vedúci služobných úradov – velitelia zneužívali inštitút služobného času a služobnej pohotovosti tak, že ukladali plnenie služobných úloh nad jeho rámec. Zákon totiž neustanovuje maximálnu dĺžku služobnej pohotovosti a zároveň ustanovenie o vykonávaní štátnej služby nad určený čas vytvára priestor na subjektívne rozhodovanie. Z týchto dôvodov je nevyhnutné taxatívne vymedziť rozsah služobného času a služobnej pohotovosti.

5. Zavádza sa príplatok za vyvedenie vojsk do výcvikového priestoru [§ 138 ods. 1 písm. h)], ktorý má finančne kompenzovať náročnosť služby profesionálnych vojakov, ktorí sa pravidelne zúčastňujú na takomto výcviku, ale tiež aj príplatok za výkon služby vo Vojenskej polícii.

6. V priebehu legislatívneho procesu k zákonu došlo k zmene znenia ustanovenia § 162 ods. 2, podľa ktorého cestovné náhrady možno vyplácať najdlhšie po dobu 12 mesiacov od ich priznania. Keďže systém personálneho manažmentu je založený na princípe rotácie vojenského personálu a plnenia stanovených úloh profesionálnymi vojakmi podľa potrieb ozbrojených síl Slovenskej republiky, navrhuje sa vyplácanie cestovných náhrad po celý čas odlúčenia profesionálneho vojaka od jeho rodiny bez uvedeného časového obmedzenia. Týmto sa uvedie zákon do súladu s iným všeobecne záväzným právnym predpisom, ktorý obdobne upravuje režim poskytovania cestovných náhrad pre ostatných občanov Slovenskej republiky.

7. Uplatňovanie ustanovenia § 169 (príspevok na bývanie) má pozitívny vplyv na celkový systém sociálneho zabezpečenia profesionálnych vojakov, a preto sa navrhuje jeho úprava tak, aby tento príspevok poberali všetci profesionálni vojaci podľa nových podmienok určených týmto zákonom. Uvedeným ustanovením dôjde k odstráneniu diskriminácie profesionálnych vojakov v hodnosti mužstva.

8. Legislatívnotechnické úpravy vychádzajúce z aplikačnej praxe, ktoré precizujú platné znenie zákona.

Prijatím predloženého návrhu novely zákona sa nepredpokladá žiadny vplyv na štátny rozpočet, na rozpočty obcí, na rozpočty vyšších územných celkov (samosprávnych krajov) ani na ostatné rozpočty patriace do okruhu verejných rozpočtov. Predložený návrh zákona nepredpokladá ani iné finančné a ekonomické vplyvy. Návrh zákona nepredpokladá vplyv na životné prostredie, na podnikateľské prostredie, ani na zamestnanosť a tvorbu pracovných miest.

Predložený návrh zákona je v súlade s Ústavou Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**Doložka finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

Návrh zákona bol podľa § 33 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky.

**Zvýšené finančné náklady rezort ministerstva obrany pokryje z vlastných zdrojov .**

**1. Odhad vplyvov na verejné financie**

**Predpokladané dopady návrhu zákona - rok 2007 (od 1. 7. 2007) (v tis. Sk )**

|  |  |  |  |  |  |  |
| --- | --- | --- | --- | --- | --- | --- |
| Ustanovenie zákona | Názovustanovenia | Rozpočtová kategória 610  | Rozpočtová kategória 620  | Rozpočtová kategória 630  | Rozpočtová kategória 640 | SPOLU  |
| § 51a | Odber biologických vzoriek | - | - | 10 000 | - | 10 000 |
| § 145a | Príplatok príslušníkom Vojenskej polície | 10 786 | 3 322 | 108 | - | 14 216 |
| § 145b | Príplatok za vyvedenie vojsk 300 Sk | 55 200 |  18 378 | 552 | - | 74 130 |
| § 149 | Plat pri vykonávaní štátnej služby mimo územia SR v cudzej mene | 35 940 | 6 600 | 3 480 | - | 46 020 |
| § 162 | Cestovné náhrady na návštevu rodiny | - | - | 32 000 | - | 32 000 |
| § 169 - 172 | Príspevok na bývanie | - | - | - | 272 400 | 272 400 |
| SPOLU  |  | 101 926 | 28 300 | 46 140 | 272 400 | 448 766 |

**Predpokladané dopady návrhu zákona - rok 2008 (v tis. Sk )**

|  |  |  |  |  |  |  |
| --- | --- | --- | --- | --- | --- | --- |
| Ustanovenie zákona | Názovustanovenia | Rozpočtová kategória610  | Rozpočtová kategória620  | Rozpočtová kategória630  | Rozpočtová kategória640 | SPOLU  |
| § 51a | Odber biologických vzoriek | - | - | 5 100 | - | 5 100 |
| § 145a | Príplatok príslušníkom Vojenskej polície | 21 571 | 6 644 | 216 | - | 28 431 |
| § 145b | Príplatok za vyvedenie vojsk 300 Sk | 116 079 | 37 958 | 1 161 | - | 155 198 |
| § 149 | Plat pri vykonávaní štátnej služby mimo územia SR v cudzej mene | 75 762 | 13 650 | 7 350 | - | 96 762 |
| § 162 | Cestovné náhrady na návštevu rodiny | - | - | 36 263 | - | 36 263 |
| § 169 - 172 | Príspevok na bývanie | - | - | - | 544 000 | 544 000 |
| SPOLU  |  | 213 412 | 58 252 | 50 090 | 544 000 | 865 754 |

**Predpokladané dopady návrhu zákona - rok 2009 (v tis. Sk )**

|  |  |  |  |  |  |  |
| --- | --- | --- | --- | --- | --- | --- |
| Ustanovenie zákona | Názovustanovenia | Rozpočtová kategória610  | Rozpočtová kategória620  | Rozpočtová kategória630  | Rozpočtová kategória640 | SPOLU  |
| § 51a | Odber biologických vzoriek | - | - | 5 100 | - | 5 100 |
| § 145a | Príplatok príslušníkom Vojenskej polície | 21 571 | 6 644 | 216 | - | 28 431 |
| § 145b | Príplatok za vyvedenie vojsk 300 Sk | 116 079 | 37 958 | 1 161 | - | 155 198 |
| § 149 | Plat pri vykonávaní štátnej služby mimo územia SR v cudzej mene | 79 840 | 14 333 | 7 718 | - | 101 891 |
| § 162 | Cestovné náhrady na návštevu rodiny | - | - | 37 124 | - | 37 124 |
| § 169 - 172 | Príspevok na bývanie | - | - | - | 572 000 | 572 000 |
| SPOLU  |  | 217 490 | 58 935 | 51 319 | 572 000 | 899 744 |

**2. Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nepredpokladá dopad na obyvateľov, hospodárenie podnikateľskej sféry a iných právnických osôb.

**3. Odhad dopadov na životné prostredie**

Návrh zákona nevyvoláva environmentálne vplyvy.

**4. Odhad dopadov na zamestnanosť**

Návrh zákona nemá vplyv na zamestnanosť.

**5. Odhad dopadov na podnikateľské prostredie**

Návrh zákona nemá vplyv na podnikateľské prostredie.

**Doložka zlučiteľnosti právneho predpisu**

**s právom Európskych spoločenstiev a Európskej únie**

1. **Predkladateľ právneho predpisu:** Ministerstvo obrany Slovenskej republiky.
2. **Názov návrhu právneho predpisu:** zákon, ktorým sa mení a dopĺňa zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov.
3. **Problematika návrhu právneho predpisu:**
4. je upravená v sekundárnom práve Európskych spoločenstiev

 – Smernica Rady 76/207/EHS z 9. februára 1976 o vykonávaní zásady rovnakého zaobchádzania s mužmi a ženami pokiaľ ide o prístup k zamestnaniu, odbornej príprave a postupu v zamestnaní a pracovných podmienok v znení Smernice 2002/73/ES Európskeho parlamentu a Rady z 23. septembra 2002, ktorou sa mení a dopĺňa smernica Rady 76/207/ES o implementácii zásady rovnakého zaobchádzania s mužmi a ženami pokiaľ ide o prístup k zamestnaniu, odbornej príprave a postupu v zamestnaní a pracovných podmienok,

 – Smernica Rady 97/80/ES z 15. decembra 1997 o dôkaznom bremene v prípadoch diskriminácie na základe pohlavia,

 – Smernica Rady 92/85/EHS z 19. októbra 1992 o zavedení opatrení na podporu zlepšenia bezpečnosti a ochrany zdravia pri práci tehotných pracovníčok, pracovníčok krátko po pôrode a dojčiacich pracovníčok (desiata individuálna smernica v zmysle článku 16 (1) smernice 89/391/EHS),

 – Smernica Rady 2000/78/ES z 27. novembra 2000, ktorá ustanovuje všeobecný rámec rovnakého zaobchádzania v zamestnaní a zárobkovej činnosti,

 – Smernica Rady 2000/43/ES z 29. júna 2000, ktorá ustanovuje zásadu rovnakého zaobchádzania s osobami bez ohľadu na rasový alebo etnický pôvod,

 – Smernica Rady 75/117/EHS z 10. februára 1975 o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy,

 – Smernica Rady 96/34/ES z 3. júna 1996 o rámcovej dohode o rodičovskej dovolenke, uzavretej medzi UNICE, CEEP a ETUC v znení Smernice Rady 97/75/ES z 15. decembra 1997, ktorou sa mení, dopĺňa a rozširuje smernica 96/34/ES o rámcovej dohode o rodičovskej dovolenke, ktorú uzatvorili UNICE, CEEP a ETUC na Spojené kráľovstvo Veľkej Británie a Severného Írska,

 – Smernica Rady 91/533/EHS zo 14. októbra 1991 o povinnosti zamestnávateľa informovať zamestnancov o podmienkach vzťahujúcich sa na zmluvu alebo na pracovnoprávny vzťah,

1. nie je upravená v práve Európskej únie,
2. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
3. **Záväzky Slovenskej republiky vo vzťahu k Európskym spoločenstvám a Európskej únii:**
4. z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii nevyplývajú záväzky týkajúce sa predmetu úpravy,
5. z Aktu o podmienkach pristúpenia pripojeného k Zmluve o pristúpení Slovenskej republiky k Európskej únii nie sú dané prechodné obdobia týkajúce sa predmetu úpravy,
6. nie je daná lehota,
7. proti Slovenskej republike nebolo začaté žiadne konanie o porušení Zmluvy o založení Európskeho spoločenstva podľa čl. 226 až 228 Zmluvy o založení Európskeho spoločenstva v platnom znení,
8. citované smernice boli prebraté do zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov.
9. **Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**

- návrhom zákona sa nepreberá žiaden právny akt ES/EÚ.

1. **Gestor a spolupracujúce rezorty:**

**-** bezpredmetné.

**Osobitná časť**

**K bodu 1**

Vymedzuje sa, že vedúcim hlavného služobného úradu pre štátnu službu profesionálnych vojakov je minister obrany Slovenskej republiky.

**K bodu 2**

Ustanovuje sa, že odvolacím orgánom voči rozhodnutiam príslušných vedúcich služobných úradov je minister obrany Slovenskej republiky.

**K bodu 3**

Legislatívnotechnická úprava textu.

**K bodu 4**

Hlavnému služobnému úradu sa upravuje pôsobnosť vo vzťahu k profesionálnym vojakom, ktorí sú dočasne vyčlenení na plnenie úloh v určených organizačných zložkách v pôsobnosti ministerstva alebo iných právnických osôb. Personálnu právomoc vo vzťahu k týmto profesionálnym vojakov bude plniť vedúci služobného úradu ministerstva.

**K bodu 5**

Legislatívnotechnická úprava textu.

**K bodu 6**

Ustanovením sa rozširuje pôsobnosť Vojenskej kancelárie prezidenta Slovenskej republiky ako služobného úradu aj pre Čestnú stráž prezidenta Slovenskej republiky, zároveň sa zlaďuje tento zákon so zákonom č. 321/2002 Z. z. o ozbrojených silách Slovenskej republiky v znení neskorších predpisov.

**K bodom 7 a 8**

Na základe zákona č. 570/2005 Z. z. o brannej povinnosti a o zmene a doplnení niektorých zákonov a zákona č. 569/2005 Z. z. o alternatívnej službe v čase vojny a vojnového stavu, ktoré nadobudli účinnosť 1. januára 2006, sa upravuje vedenie evidencie osobných spisov bývalých profesionálnych vojakov. Evidencia nemôže byť uložená na jednotlivých služobných úradoch a územných vojenských správach, ale sa musí subsumovať do jedného centra, t. j. do vojenského archívu; osobitne sa upravuje spôsob vedenia osobných spisov dočasne vyčlenených profesionálnych vojakov v organizačných zložkách Vojenského spravodajstva.

**K bodu 9**

Spresnenie textu v nadväznosti na zmenu uvedenú v bode 1.

**K bodu 10**

Ustanovuje sa, že vedúcim služobného úradu pre dočasne vyčlenených profesionálnych vojakov podľa § 60 ods. 1 písm. a), b), f) a g) je vedúci služobného úradu ministerstva.

# K bodom 11 a 12

Pojem „veliteľ organizačnej zložky“ ozbrojených síl SR uvedený v § 6 ods. 2 písm. a) zákona nie je totožný s pojmom „veliteľ“ podľa § 7 zákona. Veliteľ organizačnej zložky je vymedzený v § 7 zákona č. 321/2001 Z. z. o ozbrojených silách Slovenskej republiky v znení neskorších predpisov. Vzhľadom na uvedené sa navrhuje vypustenie tejto legislatívnej skratky. Zároveň sa spresňuje aj ustanovenie odseku 3.

# K bodom 13 až 15

Ustanovujú sa povinnosti pre vedúceho služobného úradu a veliteľa vytvárať pracovné podmienky a zabezpečovať starostlivosť o bezpečnosť a ochranu zdravia podriadených profesionálnych vojakov, ako aj zabezpečovať ochranné pracovné prostriedky, materiálne a technické podmienky pre riadny a bezpečný výkon štátnej služby profesionálnych vojakov. Ďalej sa ustanovujú povinnosti vytvárať podmienky na predchádzanie vzniku úrazov v štátnej službe profesionálneho vojaka a chorobám z povolania, viesť ich evidenciu a zabezpečovať vyšetrenie služobného úrazu alebo choroby z povolania v súlade s platnými právnymi predpismi a zabezpečiť ochranu biobanky uskladnených biologických vzoriek profesionálnych vojakov.

# K bodom 16 a 17

Z inštitúcií, pre ktoré profesionálny vojak môže vykonávať funkciu znalca alebo tlmočníka bol vypustený Úrad pre finančný trh z dôvodu, že činnosti, ktoré vykonával tento úrad, v súčasnosti vykonáva Národná banka Slovenska. Ďalej sa rozširuje okruh činností profesionálnych vojakov o tých príslušníkov Vojenského spravodajstva, ktorí plnia úlohy pod dočasnou alebo trvalou legendou aj mimo riadiacich, dozorných a kontrolných orgánov právnických osôb.

# K bodu 18

V záujme prehľadnosti sa novo ustanovuje § 13.

Odsek l sa zlaďuje s Európskym dohovorom o občianstve a je aj záujem zladiť tento zákon so zákonom č. 570/2005 Z. z. o brannej povinnosti a o zmene a doplnení niektorých zákonov a vytvoriť podmienky na to, aby aj občania Slovenskej republiky, ktorí majú aj iné občianstvo (sú občanmi členského štátu Európskej únie alebo štátu, ktorý je členom medzinárodnej organizácie zabezpečujúcej spoločnú obranu proti napadnutiu, ktorej je Slovenská republika členom), mohli byť prijatí do ozbrojených síl Slovenskej republiky.

Rozširujú sa podmienky prijatia občana do štátnej služby. Nová podmienka obmedzuje prijatie občana do štátnej služby profesionálneho vojaka, ktorý ku dňu prijatia do štátnej služby je evidovaný ako občan, ktorý odoprel výkon mimoriadnej služby podľa osobitného zákona alebo má výhrady vykonávať mimoriadnu službu v ozbrojených silách z dôvodu náboženského presvedčenia alebo z dôvodu svedomia, a preto ju tiež nemôže vykonávať ako profesionálny vojak.

V odseku 2 sa dopĺňa, že podmienky, ktoré spĺňa občan pri prijatí do štátnej služby, musí spĺňať po celú dobu služby.

Odsek 3 sa zlaďuje s novým Trestným zákonom.

V odseku 5 sa precizuje prehľad spracúvaných údajov občanov na účely prijatia do štátnej služby a zároveň sa vykonáva legislatívnotechnická úprava textu.

V odseku 6 sa splnomocňuje služobný úrad na zisťovanie a spracúvanie osobných údajov o občanovi a jeho rodine. Potreba rozšírenia  rodinných príslušníkov o deti vyplynula z poznatkov aplikačnej praxe pri riešení následkov leteckého nešťastia..

# K bodu 19

Legislatívnotechnické spresnenie textu.

**K bodom 20 až 23**

Spresňujú sa ustanovenia o výberovom konaní uchádzačov o štátnu službu profesionálneho vojaka pri prehliadke o zdravotnej spôsobilosti na výkon služby, zisťovaním prítomnosti metabolitov omamných a psychotropných látok v organizme.

# K bodu 24

# Spresňuje sa lehota, dokedy je služobný úrad povinný zaslať písomné oznámenie o výsledkoch výberového konania.

**K bodu 25**

# Precizujú sa ustanovenia o  prípravnej službe na funkcii čakateľ a kadet.

# K bodu 26

Na základe aplikačnej praxe sa zvyšuje vek na prijatie do prípravnej štátnej služby v hodnostnom zbore mužstva a poddôstojníkov z 25 rokov na 30 rokov.

**K bodu 27**

Ustanovuje sa povinnosť uhradiť finančné náklady vynaložené na naturálne a finančné zabezpečenie profesionálnych vojakov vo vojenskom zariadení počas výkonu prípravnej štátnej služby, ak služobný pomer skončia zo subjektívnych dôvodov. Týmto sa zabezpečí, aby profesionálni vojaci účelovým spôsobom nezneužívali obligatórny dôvod na prepustenie z vojenskej služby napríklad tým, že vstúpia do politickej strany alebo iným spôsobom porušia základné povinnosti profesionálneho vojaka. Obdobný inštitút je zavedený v Zákonníku práce aj v zákone o štátnej službe.

# K bodu 28

Ustanovuje sa, že základný vojenský výcvik, ktorý absolvuje profesionálny vojak počas výkonu prípravnej služby trvá od štyroch do deviatich týždňov. Ďalej sa ustanovuje, že profesionálny vojak, ktorý bude pripravovaný pre hodnostný zbor mužstva a poddôstojníkov absolvuje počas výkonu prípravnej štátnej služby aj odborný kurz.

**K bodu 29**

Ustanovením sa rozširuje okruh osôb, ktoré môže vedúci služobného úradu prijať do dočasnej štátnej služby bez vykonania prípravnej štátnej služby.

**K bodu 30**

Na základe aplikačnej praxe sa zvyšuje vek na prijatie do dočasnej štátnej služby bez vykonania prípravnej štátnej služby v hodnostnom zbore mužstva a poddôstojníkov z 30 rokov na 35 rokov.

**K bodu 31**

Legislatívnotechnické spresnenie textu.

# K bodom 32 a 33

Spresňujú sa ustanovenia o dočasnej štátnej službe a ustanovuje sa, že vedúci služobného úradu čas trvania štátnej služby určí svojím rozhodnutím po predchádzajúcom písomnom súhlase profesionálneho vojaka.

**K bodom 34 a 35**

Legislatívnotechnické spresnenie textu na základe záverov aplikačnej praxe.

# K bodu 36

Ustanovenie sa rozširuje o príslušníkov útvaru špeciálneho určenia, ktorý má osobitné postavenie a je potrebné stabilizovať vycvičený a odborne pripravený vojenský personál po celú dobu ich služby ak spĺňajú tie kritéria, ktoré sú pre nich stanovené.

# K bodom 37 a 38

Ustanovuje sa, že výnimku na zotrvanie v dočasnej štátnej službe pre všetkých profesionálnych vojakov bez rozdielu hodnosti môže povoliť minister, okrem funkcie náčelníka generálneho štábu. Zároveň sa vykonáva legislatívnotechnická úprava textu.

**K bodom 39 až 41**

Legislatívnotechnické spresnenie textu tak, že do programu udržiavania sa profesionálny vojak zaraďuje na základe rozhodnutia vedúceho služobného úradu a ďalej sa ustanovuje, že do programu udržiavania sa nezaraďuje príslušník útvaru špeciálneho určenia.

# K bodu 42

Vypúšťa sa nadbytočné ustanovenie.

**K bodu 43**

Spresňuje sa podmienka, aké vzdelanie musí dosiahnuť občan na výkon prípravnej služby pre hodnostný zbor mužstva a poddôstojníkov.

# K bodu 44

# Ustanovením sa spresňuje, že profesionálny vojak v dočasnej štátnej službe môže získať osobitné predpoklady na výkon funkcie v odborných kurzoch organizovaných služobným úradom alebo iným vzdelávacím zariadením.

# K bodu 45

Ustanovením sa okrem vysielania do kurzu dopĺňa aj spôsob jeho skončenia.

**K bodu 46**

Ustanovenie sa rozširuje aj o študijné odbory vo vzťahu k stredoškolskému vzdelaniu.

**K bodom 47 až 49**

Spresňuje sa, že opis činností vyplývajúcich z funkcie, ako aj zmeny v služobnom pomere odovzdá občanovi vedúci služobného úradu alebo veliteľ. Ďalej sa bližšie definuje sídlo pracoviska, kde profesionálny vojak vykonáva štátnu službu.

# K bodu 50

Spresňuje podmienka vzniku služobného pomeru.

**K bodu 51**

V záujme prehľadnosti sa novo ustanovuje § 30 o konkurenčnom výbere.

V odseku 2 sa ustanovuje, že konkurenčný výber vykonávajú komisie zriadené náčelníkom generálneho štábu alebo komisie zriadené vedúcim služobného úradu.

V odseku 3 sa ustanovuje, že konkurenčný výber na vymenovanie do hodnosti brigádny generál, generálmajor a generálporučík vykonáva komisia zriadená ministrom, v ktorej je stálym členom náčelník generálneho štábu; týmto sa zabezpečí objektívnosť v rámci konkurenčného výberu.

V odseku 4 sa splnomocňuje minister na vydanie služobného predpisu, v ktorom ustanoví pôsobnosť komisií a rokovací poriadok.

**K bodu 52**

Ustanovuje sa, že konkurenčný výber pre profesionálnych vojakov v hodnosti plukovník, brigádny generál a generálmajor sa nevykonáva každoročne, ale podľa potrieb ozbrojených síl. Uvedeným sa vytvárajú podmienky na to, aby konkurenčný výber v uvedených hodnostiach sa vykonával iba vtedy, keď je to potrebné, pretože, výsledkom konkurenčného výberu je ustanovenie profesionálneho vojaka do vyššej hodnosti, ale to sa môže udiať iba vtedy, ak takáto funkcia je voľná.

**K bodu 53**

Ustanovením sa rozširuje okruh hodností profesionálnych vojakov, ktorí sa nezaraďujú do konkurenčného výberu.

**K bodu 54**

Ustanovením sa rozširujú výnimky o funkcie padákový odborník letectva a príslušník útvaru špeciálneho určenia, na ktoré sa nebudú vzťahovať ustanovenia o konkurenčnom výbere.

**K bodu 55**

Ustanovuje sa, že profesionálneho vojaka po úspešnom skončení prípravnej služby povyšuje vedúci služobného úradu.

**K bodu 56**

Ustanovuje sa, že na vymenovanie profesionálneho vojaka do hodnosti brigádny generál a na povýšenie profesionálneho vojaka do vyšších generálskych hodností tento profesionálny vojak musí uspieť v konkurenčnom výbere a musí spĺňať ďalšie ustanovené predpoklady. Ďalej sa ustanovuje, že profesionálny vojak v hodnosti vojak 2. stupňa a slobodník môže byť povýšený iba vtedy, ak uspel v konkurenčnom výbere a spĺňa ďalšie predpoklady. Zároveň sa vykonáva legislatívnotechnická úprava textu.

**K bodu 57**

Ustanovuje sa, že profesionálni vojaci v hodnosti brigádny generál nebudú vymenovaní a povyšovaní do ďalších generálskych hodností súčasne s ustanovením do funkcie.

# K bodu 58

Legislatívnotechnická úprava textu.

**K bodu 59**

Upravuje sa, aby návrh na vymenovanie profesionálneho vojaka do hodnosti brigádny generál a jeho povýšenie do generálskej hodnosti v určených prípadoch predkladala prezidentovi Slovenskej republiky aj vláda na návrh ministra spravodlivosti Slovenskej republiky a generálny prokurátor Slovenskej republiky.

**K bodu 60**

Legislatívnotechnická úprava textu tak, aby bol z hľadiska aplikácie zrozumiteľný a transparentný.

**K bodu 61**

Ustanovenie o výnimkách sa na základe poznatkov z aplikačnej praxe rozširuje o profesionálnych vojakov zaradených na výkon služby na Bezpečnostnom úrade ministerstva, vo finančno-ekonomickej službe a o príslušníka útvaru špeciálneho určenia.

# K bodu 62

Legislatívnotechnické spresnenie textu.

# K bodu 63

Ustanovujú sa podmienky povýšenia profesionálneho vojaka v organizačných zložkách Vojenského spravodajstva. Zároveň sa vykonáva legislatívnotechnická úprava textu.

**K bodu 64**

Na základe poznatkov z aplikačnej praxe sa ustanovujú podmienky na priznanie hodnosti plánovanej na funkciu, do ktorej bude profesionálny vojak ustanovený, ďalej sa určuje, kedy možno priznať predtým dosiahnutú hodnosť profesionálnym vojakom zaradeným na plnenie osobitných úloh. Nižšiu hodnosť možno priznať iba na základe písomného súhlasu profesionálneho vojaka, ak je taká hodnosť na funkcii, ktorú má vykonávať, plánovaná. Tiež sa ustanovuje, že predtým dosiahnutá hodnosť zaniká.

**K bodom 65 až 67**

Vymedzuje sa aj začiatok času, keď sa služobné hodnotenia majú spracúvať. Návrh zákona súčasne ustanovuje výnimky, kedy sa služobné hodnotenie spracuje v inom termíne. Ustanovením sa tiež určuje postup v prípade, ak z objektívnych dôvodov nebude v príslušnom roku vypracované služobné hodnotenie. Ďalej sa vymedzuje, aké osobné údaje musí obsahovať služobné hodnotenie profesionálneho vojaka, ktorý je hodnotený. Zároveň sa vykonáva legislatívnotechnické spresnenie textu.

**K bodu 68**

Náležitosti služobného hodnotenia sa rozširujú o hodnotenie z pohybovej výkonnosti.

**K bodom 69 až  71**

Legislatívnotechnické spresnenie textu.

**K bodom 72 a 73**

Určuje sa lehota na oboznámenie profesionálneho vojaka so služobným hodnotením a spresňuje sa znenie predmetných ustanovení.

**K bodu 74**

Terminologické spresnenie textu.

**K bodom 75 a 76**

Ustanovuje sa, kedy je služobné hodnotenie platné.

**K bodom 77 a 78**

Terminologické spresnenie textu.

**K bodom 79 a 80**

Vypúšťajú sa nadbytočné ustanovenia zákona.

**K bodu 81**

Terminologické spresnenie textu.

**K bodu 82**

Dopĺňa sa obsah osobnej identifikačnej karty profesionálneho vojaka.

**K bodu 83**

Legislatívnotechnické spresnenie textu.

**K bodu 84**

V nadväznosti na skutočnosť, že ozbrojené sily Slovenskej republiky sú už v súčasnosti nasadzované na riešenie rôznych krízových situácií a v súlade s naším členstvom v NATO môžu byť nasadzované vo väčšom rozsahu aj mimo územia Slovenskej republiky, je nevyhnutné, aby bola vytvorená biobanka biologických vzoriek, ktorá by sa v prípade potreby využila na identifikáciu vojakov. Ďalej sa ustanovuje, že biobanku bude možné použiť len v súvislosti s výkonom štátnej služby, nie na iné účely. Ustanovuje sa, že záznamy z biobanky sa budú likvidovať až po zániku brannej povinnosti profesionálneho vojaka.

**K bodu 85**

Ustanovuje sa, že profesionálneho vojaka v hodnosti vojak 2. stupňa a slobodník možno ustanoviť do inej funkcie, ak je v hodnosti najmenej jeden rok a spĺňa ustanovené predpoklady.

**K bodom 86 a 87**

Legislatívnotechnické spresnenie textu. Zároveň sa rozširuje okruh profesionálnych vojakov, ktorí môžu byť ustanovení na funkciu s vyššou alebo s nižšou hodnosťou než akú dosiahli.

**K bodu 88**

Ustanovenie o výnimkách sa na základe poznatkov z aplikačnej praxe rozširuje o profesionálnych vojakov zaradených na výkon služby na Bezpečnostnom úrade ministerstva, vo finančno-ekonomickej službe a o príslušníka útvaru špeciálneho určenia.

**K bodu 89**

Úprava súvisí s úpravou v bode 87. Ustanovenie sa rozširuje o profesionálnych vojakov vysielaných do zahraničia.

**K bodu 90**

Vymedzuje sa, že ustanovenie do určených generálskych hodností bude vykonávať minister obrany, ak osobitný predpis neustanovuje inak (zákon č. 321/2002 Z. z.).

**K bodu 91**

Zladenie ustanovenia s § 85 zákona.

**K bodu 92**

Spresňuje sa ustanovenie o blízke osoby, ktoré nesmú byť v priamej podriadenosti alebo nesmú podliehať pokladničnej kontrole alebo účtovnej kontrole druhého.

**K bodom 93 a 94**

Ustanovuje sa, čo sa považuje za organizačnú zmenu.

**K bodu 95**

Ustanovením sa spresňuje zastupovanie profesionálnych vojakov.

**K bodu 96**

Ustanovením sa rozširuje pôsobnosť ministra na premiestňovanie profesionálnych vojakov na plnenie úloh ministerstva.

**K bodu 97**

Ustanovením sa rozširuje okruh funkcií o tie, na ktoré možno premiestniť profesionálneho vojaka s plánovanou nižšou hodnosťou, než akú dosiahol.

**K bodu 98**

Spresňujú sa podmienky premiestnenia právneho čakateľa prokuratúry a justičného čakateľa vojenského súdu.

**K bodu 99**

Rozširuje sa pôsobnosť ministra alebo ním určeného vedúceho služobného úradu o možnosť odvolať profesionálneho vojaka z funkcie odo dňa, ktorý predchádza jeho dočasnému vyčleneniu na plnenie úloh.

**K bodu 100**

Dopĺňa sa možnosť a forma skončenia príslušného personálneho opatrenia vedúcim služobného úradu.

**K bodu 101**

Text sa zlaďuje so zákonom č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov. Národná akadémia obrany je inštitúcia plniaca úlohy výcvikového zariadenia ozbrojených síl a veliteľ akadémie zodpovedá náčelníkovi generálneho štábu v  určenom rozsahu.

**K bodom 102 a 103**

Legislatívnotechnické spresnenie textu v nadväznosti na poznatky z aplikačnej praxe.

**K bodu 104**

Ustanovenie sa dopĺňa o subjekt, ktorý môže vykonať príslušné personálne opatrenie. Účelom úpravy je predĺženie doby, počas ktorej môže vojak získať potrebné skúsenosti a v plnej miere ich využiť pri plnení úloh.

**K bodom 105 až 110**

Úpravou ustanovenia sa pre všetkých profesionálnych vojakov, ktorí sa vracajú z vyslania mimo územia Slovenskej republiky, vytvorí možnosť zaradenia do personálnej zálohy. Ďalej sa ustanovuje, že profesionálnemu vojakovi patrí aj počas zaradenia do zálohy pre prechodne nezaradených služobný plat z funkcie, do ktorej bol ustanovený alebo vymenovaný pred zaradením do personálnej zálohy. Okruh profesionálnych vojakov, ktorí môžu byť zaradení do personálnej zálohy, sa zužuje o tých, ktorí budú prepustení podľa iných ustanovení zákona. Ďalej sa ustanovuje, že počas zaradenia profesionálneho vojaka do zálohy, profesionálny vojak plní služobné povinnosti podľa rozhodnutia veliteľa, ktorého určí vedúci služobného úradu.

**K bodu 111**

V záujme prehľadnosti sa novo ustanovuje § 63.

Ustanovenie sa legislatívnotechnicky spresňuje a dopĺňa sa, že do neplatnej zálohy sa zaraďuje aj profesionálny vojak, ktorý nasleduje manžela alebo manželku vykonávajúcu štátnu službu alebo prácu vo verejnom záujme v zahraničí. Text ustanovenia sa zlaďuje so zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a so Zákonníkom práce

**K bodu 112**

Ustanovuje sa povinnosť profesionálnemu vojakovi plniť úlohy počas zaradenia do zálohy podľa rozhodnutia veliteľa, ktorého určí vedúci služobného úradu.

**K bodom 113 až 115**

Legislatívnotechnická úprava a terminologické spresnenie textu.

**K bodu 116**

Uvedeným ustanovením sa mení subjekt, ktorý je oprávnený vyslať profesionálnych vojakov na plnenie úloh mimo územia Slovenskej republiky, a zároveň sa rozširuje okruh organizácií, do ktorých možno vysielať profesionálnych vojakov na plnenie úloh.

**K bodu 117**

Ustanovuje sa, že profesionálnych vojakov vyčlenených na plnenie úloh Vojenského spravodajstva vysiela mimo územia Slovenskej republiky minister podľa osobitného predpisu. Zároveň sa vykonáva legislatívnotechnické spresnenie textu.

**K bodom 118 a 119**

Ustanovuje sa, že subjektom, ktorý je oprávnený na dobu vyslania mimo územia Slovenskej republiky zapožičať vyššiu hodnosť než akú profesionálni vojaci dosiahli, je minister. Spresňujú sa subjekty, ktoré môžu skončiť vyslanie profesionálneho vojaka na plnenie týchto úloh. Ďalej sa ustanovuje, že profesionálnych vojakov možno vyslať na plnenie úloh mimo územia Slovenskej republiky na výkon funkcie s plánovanou vyššou alebo nižšou hodnosťou, než akú dosiahli.

**K bodu 120**

Legislatívnotechnické spresnenie textu.

**K bodu 121**

V záujme prehľadnosti sa novo ustanovuje § 68.

V odseku 1 sa legislatívnotechnicky a vecne spresňuje spôsob a forma doručenia rozhodnutia o ustanovení do funkcie pre prechodne nezaradených a dočasnom pozbavení výkonu štátnej služby profesionálnych vojakov služobným úradom.

V odseku 4 sa ustanovuje, čo sa považuje za zmenu miesta výkonu štátnej služby podľa tohto zákona.

**K bodom 122 a 123**

Upravuje sa, v ktorých prípadoch sa nepoužije predmetné ustanovenie o skončení služobného pomeru v prípravnej štátnej službe. Vytvoria sa podmienky na to, aby takýto profesionálny vojak nebol prepustený, ak neskončil štúdium zo subjektívnych dôvodov. Zároveň sa vykonáva legislatívnotechnické spresnenie textu.

**K bodom 124 a 125**

Legislatívnotechnické a terminologické spresnenie textu.

**K bodu 126**

Spresňujú sa ustanovenia o skončení služobného pomeru prepustením, ak bol profesionálny vojak odsúdený za skutok, ktorý je podľa Trestného zákona kvalifikovaný ako zločin alebo prečin, ktorý je úmyselným trestným činom. Za dôvod skončenia služobného pomeru sa ustanovuje neplnenie podmienky požadovaného vzdelania na funkciu.

**K bodu 127**

Spresňuje sa ustanovenie o skončení služobného pomeru v prípade, ak nie je pre profesionálneho vojaka iná funkcia do ktorej by mohol byť ustanovený a skončila sa lehota jeho zaradenia do zálohy pre prechodne nezaradených profesionálnych vojakov.

**K bodu 128**

Legislatívnotechnická úprava textu v nadväznosti na úpravu ustanovenia § 21.

**K bodu 129**

Skončenie služobného pomeru prepustením sa rozširuje o ustanovenie, ktorým sa sprísňujú požadované normy pri preskúšaní profesionálnych vojakov z pohybovej výkonnosti.

**K bodu 130**

Rozširujú sa fakultatívne dôvody skončenia služobného pomeru profesionálneho vojaka.

**K bodu 131**

Ustanovením sa vypúšťa doterajšia výnimka z tohto ustanovenia pre vojenských vrcholových športovcov.

**K bodu 132**

Ustanovenie o výnimkách z maximálnej doby služby sa na základe poznatkov z aplikačnej praxe rozširuje o príslušníkov útvaru špeciálneho určenia.

**K bodu 133**

Rozširujú sa dôvody na posudzovanie závažného porušenia základnej povinnosti profesionálneho vojaka o užívanie omamných alebo psychotropných látok, ktoré nemôže profesionálny vojak opakovane užívať ani mimo výkonu štátnej služby.

**K bodu 134**

Ustanovuje sa, že služobný pomer profesionálneho vojaka sa neskončí v čase, keď bezprostredne hrozí krízová situácia alebo krízová situácia už bola vyhlásená. Uvedeným ustanovením sa má zamedziť možnému účelovému konaniu profesionálnych vojakov.

 **K bodu 135**

V záujme prehľadnosti sa novo ustanovuje § 72.

Odsek 1 sa upravuje v nadväznosti na úpravu v bode 129.

Odseky 3 a 5 sa zlaďujú s § 70 ods. 1.

V odseku 4 sa zlaďuje sa termín vydania rozhodnutia o prepustení profesionálneho vojaka zo služobného pomeru s lehotou na jeho prepustenie.

V odseku 6 sa vykonáva legislatívnotechnické spresnenie textu v nadväznosti na predchádzajúcu úpravu.

V odseku 7 sa ustanovuje, že počas lehoty na prepustenie patrí profesionálnemu vojakovi služobný plat z naposledy vykonávanej funkcie.

**K bodu 136**

Legislatívnotechnická úprava textu.

**K bodu 137**

Ustanovením sa určuje, čo sa považuje za začatie správneho konania vo vecí prepustenia profesionálneho vojaka zo služobného pomeru a poskytnutie možnosti vyjadriť sa profesionálnemu vojakovi pred vydaním rozhodnutia. Spresňuje sa pôsobnosť vedúceho služobného úradu.

**K bodu 138**

Legislatívnotechnické spresnenie textu.

**K bodu 139**

Spresňuje sa text zákazu prepustenia profesionálneho vojaka zo služobného pomeru v ochrannej dobe, pretože počas rodičovskej dovolenky je profesionálny vojak odvolaný z funkcie a zaradený do neplatenej zálohy.

**K bodu 140**

Spresňuje sa postup pri ustanovovaní v prípade zrušenia rozhodnutia o skončení služobného pomeru.

**K bodu 141**

V záujme prehľadnosti sa novo ustanovuje § 82.

V odseku 1 sa rozširuje sa právomoc vedúceho služobného úradu o vydávanie rozhodnutia o poskytnutí osobitného stabilizačného príspevku, čím sa toto ustanovenie zlaďuje s ustanovením § 161 tohto zákona.

Ustanovenie odseku 2 sa spresňuje s cieľom, ktoré personálne rozkazy musia mať náležitosti rozhodnutia podľa zákona o správnom konaní.

V odseku 3 a 4 sa precizujú ustanovenia, podľa ktorých je vedúci služobného úradu oprávnený vydať personálny rozkaz v právnych vzťahoch profesionálneho vojaka, ktorý nemusí mať náležitosti rozhodnutia podľa zákona o správnom konaní; ustanovuje sa obsah personálneho rozkazu, ako aj spôsob doručovania personálneho rozkazu profesionálnemu vojakovi. Ďalej sa ustanovuje, že personálny rozkaz je preskúmateľný súdom na základe podanej žaloby.

**K bodom 142 a 143**

Zladenie s ustanovením § 72 ods. 6 zákona tak, aby skončenie služobného pomeru podľa § 70 ods. 1 písm. d) zákona dňom doručenia rozhodnutia nemalo odkladný účinok. Zároveň sa vykonáva legislatívnotechnická úprava textu.

**K bodu 144**

Spresňuje sa ustanovenie o prieskumnom konaní.

**K bodu 145**

Spresňuje sa znenie splnomocňovacieho ustanovenia pre ministra obrany na vydanie služobného predpisu.

**K bodu 146**

Dopĺňa sa ustanovenie na vydanie služobného predpisu pri určení podmienok o poskytnutí prestávky na odpočinok a jedenie.

**K bodom 147 až 149**

Legislatívnotechnická úprava textu s cieľom precizovať nerovnomerné rozvrhnutie služobného času.

**K bodom 150 a 151**

Uvedenou úpravou poskytovania náhradného voľna za prácu nadčas sa odstránia aplikačné problémy, ku ktorým v praxi dochádza najmä z dôvodu, že časť veliteľov nerešpektuje právo na odpočinok profesionálnych vojakov.

**K bodu 152**

Spresňuje sa postup pri poskytovaní platu za štátnu službu nadčas profesionálnym vojakom v štruktúrach medzinárodných organizácií a vojenským leteckým pridelencom.

**K bodu l53**

V záujme prehľadnosti sa novo ustanovuje § 91.

V odseku l sa definuje služobná pohotovosť.

V odsekoch 2 a 3 sa určuje rozsah služobnej pohotovosti, ktorú môže profesionálnemu vojakovi nariadiť vedúci služobného úradu alebo veliteľ. Týmto sa odstraňuje rozpor medzi jednotlivými ustanoveniami zákona týkajúcimi sa služobného času a služobnej pohotovosti.

V odseku 4 sa ustanovuje, že služobná pohotovosť presahujúca ustanovený rozsah je prípustná len po písomnej dohode s profesionálnym vojakom.

V odseku 5 sa ustanovuje povinnosť zabezpečiť profesionálnemu vojakovi počas služobnej pohotovosti stravovanie a priestor na odpočinok.

**K bodu l54**

V záujme prehľadnosti sa novo ustanovuje § 92.

V odseku 1 sa precizujú situácie, kedy sa na profesionálneho vojaka nevzťahujú ustanovenia o rozvrhu služobného času.

V odseku 2 sa na účely tohto zákona definuje mimoriadna udalosť v rezorte ministerstva obrany.

Odseky 3 a 4 sa zlaďujú s ustanovením § 92 ods. 2 Zákonníka práce v oblasti určenia minimálneho nepretržitého odpočinku 8 po sebe nasledujúcich hodín v priebehu 24 hodín s tým rozdielom, že pri zabezpečovaní úloh, ktoré z hľadiska eliminácie následkov živelných pohrôm, technologických havárií pri záchrane životov a majetku veľkého rozsahu, ktoré si vyžadujú nepretržitý výkon služby, sa môže nepretržitý odpočinok v rozsahu 8 hodín naplánovať aj nerovnomerne, ak plnenie týchto úloh je zabezpečované v priebehu 24 hodín.

**K bodu 155**

Na základe poznatkov z aplikačnej praxe sa precizujú ustanovenia o základnej výmere dovolenky profesionálneho vojaka v kalendárnom roku.

**K bodu 156**

Ustanovenie sa dopĺňa o povinnosť veliteľa spracúvať plán čerpania dovoleniek profesionálnych vojakov.

**K bodu 157**

Legislatívnotechnická úprava textu.

**K bodu 158**

Spresňuje sa subjekt, ktorý určuje profesionálnemu vojakovi výšku náhrady za nevyčerpanú dovolenku.

**K bodu 159**

Ustanovením sa vymedzuje, za akých podmienok sa profesionálnemu vojakovi, ktorému bola poskytnutá preventívna rehabilitácia, kráti dovolenka.

**K bodom 160 a 161**

Legislatívnotechnická úprava s cieľom spresnenia textu.

**K bodom 165 a 163**

Ustanovuje sa, že profesionálny vojak vyčerpá dodatkovú dovolenku prednostne pred riadnou dovolenkou. Týmto sa zlaďuje čerpanie dodatkovej dovolenky so zákonmi, ktoré túto problematiku upravujú pre ostatné kategórie zamestnancov. Zároveň sa ustanovuje, že na prerušenie dodatkovej dovolenky sa použije ustanovenie tohto zákona.

**K bodom 164 a 165**

Úprava textu v nadväznosti na skutočnosť, že profesionálny vojak môže byť vyslaný na vyšetrenie aj do civilného zdravotníckeho zariadenia. Cieľom úpravy je určiť aj výšku náhrad pri vykonaní služobnej cesty na vyšetrenie alebo ošetrenie v zdravotníckom zariadení súkromným cestným motorovým vozidlom. Zároveň sa suma poskytovaných náhrad zužuje len na náhradu preukázaných cestovných výdavkov.

**K bodu 166**

V ustanovení sa dopĺňa subjekt, ktorý môže vykonať príslušné personálne opatrenie.

**K bodu 167**

Legislatívnotechnická úprava textu.

**K bodu 168**

Dopĺňa sa ustanovenie, ktorým sa riešia úľavy v službe pre profesionálneho vojaka, ktorému skončila dočasná neschopnosť vykonávať štátnu službu. Zároveň sa splnomocňuje minister obrany vydať služobný predpis, ktorým sa upraví spôsob povoľovania úľav, ich rozsahu a dĺžka.

**K bodu 169**

Ustanovenie sa rozširuje o možnosť poskytovať preventívnu rehabilitáciu profesionálnemu vojakovi vo funkcii riadiaci letovej prevádzky - letovod.

**K bodom 170 a 171**

Táto úprava súvisí s úpravou v bode 211, v ktorom sa novo upravuje poskytovanie príspevku na bývanie aj pre profesionálnych vojakov v hodnosti vojak 2. stupňa až  desiatnik. Ustanovenie o bezplatnom ubytovaní sa bude vzťahovať len na vojakov 1. stupňa (prípravná štátna služba).

Ustanovuje sa, že na bezplatné ubytovanie má právo iba profesionálny vojak v hodnosti vojak 1. stupňa, spresňuje sa ustanovenie § 118 ods. 2 písm. a) a na účely tohto zákona sa vymedzuje blízke okolie.

**K bodom 172 až 176**

Ustanovením sa spresňujú základné povinnosti profesionálneho vojaka vo vzťahu k oznamovaniu vzniku havárií, porúch a nedostatkov ohrozujúcich bezpečnosť, zdravie alebo život a hroziacej škody. Ďalej sa základné povinnosti rozširujú o povinnosť zúčastňovať sa každoročne na preskúšaní z pohybovej výkonnosti a podrobiť sa lekárskej prehliadke a profylaktickým opatreniam, prieskumnému konaniu a úkonom súvisiacim s odobratím biologických vzoriek a úkonom súvisiacim so zisťovaním prítomnosti metabolitov omamných alebo psychotropných látok v organizme.

**K bodu 177**

Minister obrany sa splnomocňuje na vydanie služobného predpisu, ktorým sa určia kritériá na preskúšanie profesionálnych vojakov z pohybovej výkonnosti.

**K bodu 178**

Ustanovuje sa výnimka pre profesionálnych vojakov vyslaných na plnenie úloh mimo územia Slovenskej republiky do vojenských operácií nepodávať majetkové priznanie, ak sa v tom čase nenachádza na území Slovenskej republiky. V prípade, že profesionálny vojak sa z vojenskej operácie vráti po 31. marci, v príslušnom kalendárnom roku majetkové priznanie nepodáva.

**K bodu 179**

Legislatívnotechnické spresnenie textu.

**K bodu 180**

Ustanovením sa rozširuje prejednávanie priestupkov profesionálnych vojakov okrem vedúceho služobného úradu aj na veliteľa.

**K bodu 181**

Ustanovuje sa postup pri vykonávaní väčšieho počtu disciplinárnych opatrení.

**K bodu 182**

Legislatívnotechnické spresnenie textu.

**K bodu 183**

Ustanovuje sa možnosť pre ministra mimoriadne vymenovať, mimoriadne povýšiť in memoriam alebo priznať mimoriadne ocenenie Čestný príslušník útvaru in memoriam profesionálneho vojaka, ktorý zahynul pri plnení služobných povinností.

**K bodu 184**

V záujme prehľadnosti sa novo ustanovuje § 137.

Spresňujú sa ustanovenia o vojenských medailách a vojenských odznakoch; zavádzajú sa nové medaily, a to Medaila Vojenskej kancelárie prezidenta Slovenskej republiky a Medaila Vojenskej polície. Ďalej sa v texte vykonáva terminologická úprava.

**K bodu 185**

Ustanovenie o plate profesionálneho vojaka sa rozširuje o príplatok príslušníkom Vojenskej polície a o príplatok za vyvedenie vojsk do výcvikového priestoru.

**K bodu 186**

Legislatívnotechnická úprava textu v nadväznosti na úpravu vykonanú v bode 215.

**K bodu 187**

Odstraňuje sa chyba v číslovaní paragrafov, na ktoré zákon odkazuje v texte.

**K bodu 188**

Precizuje sa ustanovenie o odmeňovaní profesionálneho vojaka za prácu nadčas.

**K bodu 189**

Určuje sa postup pri zaokrúhľovaní hodnostného príplatku sudcov a prokurátorov a tiež sa ustanovuje, od ktorého dňa patrí takémuto profesionálnemu vojakovi hodnostný príplatok.

**K bodu 190**

Ustanovuje sa, že profesionálnemu vojakovi Vojenského spravodajstva patrí hodnostný plat podľa plánovanej hodnosti.Ďalej sa upravuje, že profesionálnemu vojakovi, ktorý bol ustanovený do funkcie s plánovanou generálskou hodnosťou, patrí hodnostný plat podľa plánovanej hodnosti.

**K bodom 191 až 194**

Ustanovenia sa dopĺňajú o spôsob zaokrúhľovania jednotlivých príplatkov.

**K bodu 195**

Ustanovujú sa podmienky poskytovania príplatku príslušníkom Vojenskej polície v závislosti od charakteru vykonávanej funkcie. Ďalej sa ustanovuje, že výšku príplatku ustanoví minister služobným predpisom.

Ustanovenie sa tiež dopĺňa o príplatok za vyvedenie vojsk do vojenského výcvikového priestoru alebo iného poľného výcvikového zariadenia, určuje sa výška príplatku a ustanovuje sa, ktorému profesionálnemu vojakovi patrí resp. nepatrí príplatok. Zároveň sa určuje, kedy sa čas prepravy do týchto priestorov nepovažuje za výcvik jednotiek a útvarov.

Príplatok za vyvedenie vojsk do výcvikového priestoru, ktorý sa navrhuje ustanoviť, je osvedčenou formou motivácie z predchádzajúceho systému odmeňovania. Navrhuje sa poskytovať tým profesionálnym vojakom, ktorí sú na určité časové obdobie, ktoré môže trvať súvisle až 14 dní, vyvedení na vojenské cvičenie mimo miesta výkonu štátnej služby. Príplatok za vyvedenie by mal kompenzovať profesionálnemu vojakovi čas, ktorý strávi plnením služobných úloh aj v dobe, kedy by mal nárok na voľno, ak by do výcvikového priestoru nebol vyvedený.

**K bodu 196**

Doplnenie textu o spôsob vykonávania prepočtu zahraničného príspevku.

**K bodu 197**

V záujme prehľadnosti sa novo ustanovuje § 148.

Ustanovenie sa spresňuje a rozširuje o subjekt veliteľa, ktorý je oprávnený priznávať odmenu profesionálnemu vojakovi.

**K bodom 198 a 199**

Ustanovením sa upravujú percentá, ktoré tvoria služobný plat profesionálneho vojaka ustanoveného do funkcie s miestom výkonu štátnej služby mimo územia Slovenskej republiky, v inej ako slovenskej mene, resp. v slovenských korunách s cieľom dosiahnuť porovnateľnú úroveň odmeňovania profesionálnych vojakov a civilných zamestnancov vysielaných do zahraničia.

**K bodu 200**

Na základe poznatkov z aplikačnej praxe sa uvedené ustanovenie precizuje.

**K bodu 201**

Určuje sa, že profesionálnemu vojakovi nepatrí služobný plat za dni neospravedlnenej neprítomnosti vo výkone štátnej služby. Ustanovenie sa dopĺňa na základe poznatkov z aplikácie zákona.

**K bodu 202**

Úprava sa vykonáva v nadväznosti na vyhlásenie Ministerstva práce sociálnych vecí a rodiny Slovenskej republiky, že v roku 2007 bude pripravený nový zákon o minimálnej mzde a na tento inštitút nemajú by ť napojené ďalšie zákony, ktoré nesúvisia s týmto inštitútom.

**K bodu 203**

Zladenie textu odseku 2 s odsekom 1.

**K bodu 204**

Ustanovuje sa, aby služobný úrad poukazoval plat profesionálneho vojaka na účet v banke alebo v pobočke zahraničnej banky iba v prípade, ak o to profesionálny vojak požiada.

**K bodu 205**

Rozširujú sa dôvody, kedy služobný úrad rozhodne o vykonaní zrážok z platu za neoprávnene vyplatený príspevok na bývanie alebo jeho časť.

**K bodu 206**

V záujme prehľadnosti sa novo ustanovuje § 162.

V odseku 2 sa ustanovuje, že profesionálnemu vojakovi, ktorý je vyslaný mimo územia Slovenskej republiky na čas dlhší ako 30 dní a kratší ako šesť mesiacov, patria náhrady ako pri zahraničnej služobnej ceste, ale bez stravného, vreckového a cestovných výdavkov na návštevu jeho rodiny. Uvedená úprava súvisí s úpravou v bode 200.

V odseku 3 sa odstraňuje diskriminačné ustanovenie o maximálnej dobe poskytovania cestovných náhrad na návštevu odlúčenej rodiny. Ustanovením sa vytvoria podmienky na zabezpečenie rotácie profesionálnych vojakov a zároveň sa predmetné ustanovenie zlaďuje s ustanovením zákona č. 283/2002 Z. z o cestovných náhradách.

V odseku 4 sa rozširujú dôvody, pri ktorých profesionálnemu vojakovi patrí táto náhrada, ak profesionálny vojak plní podmienky poskytovania .

V odseku 5 sa ustanovuje, kedy náhrady na návštevu rodiny profesionálnemu vojakovi nepatria.

**K bodu 207**

Ustanovuje sa nárok profesionálneho vojaka na finančné plnenie v prípade, ak vo svojom voľnom čase je neplánovane povolaný na výkon služobnej pohotovosti alebo na výkon štátnej služby. Obdobná právna úprava je v § 111 zákona o štátnej službe policajtov a v § 103 zákona o štátnej službe colníkov.

**K bodom 208 a 209**

Spresňujú sa podmienky priznávania náhrad výdavkov počas vyslania do prípravy na získanie osobitných predpokladov na výkon funkcie alebo na hodnosť alebo s vyslaním na stáž.

**K bodu 210**

Ustanovuje sa možnosť poskytovať profesionálnemu vojakovi náhradu cestovných výdavkov pri účasti profesionálneho vojaka na pohrebe člena rodiny na území Slovenskej republiky, ak takýto profesionálny vojak je vyslaný na stáž mimo územia Slovenskej republiky alebo na plnenie úloh pri vyslaní mimo územia Slovenskej republiky podľa § 66 ods. 1, ale taktiež za ustanovených podmienok podľa § 66 ods. 2 a 3.

**K bodu 211**

Ustanovením sa upravuje, že každý profesionálny vojak v dočasnej štátnej službe má nárok na príspevok na bývanie odo dňa vymenovania alebo prijatia do dočasnej štátnej služby. Ustanovuje sa, že príspevok na bývanie pre Bratislavu sa vynásobí koeficientom 1,20 z dôvodu, že náklady na bývanie v porovnaní oproti iným mestám sú podstatne vyššie. Týmto koeficientom sa má znížiť nepriaznivý finančný dopad profesionálneho vojaka, ktorý bude rozkazom premiestnený na výkon štátnej služby do Bratislavy. Ďalej sa ustanovuje, za akých podmienok príspevok na bývanie patrí iba v polovičnej výške. Uvedeným ustanovením sa upravuje tento príspevok na základe poznatkov z aplikačnej praxe. Ustanovuje sa, že príspevok na bývanie priznáva profesionálnemu vojakovi vedúci služobného úradu alebo veliteľ. Ďalej sa ustanovuje, že profesionálny vojak v dočasnej štátnej službe je povinný do 15 dní odo dňa vymenovania alebo prijatia do dočasnej štátnej služby predložiť vedúcemu služobnému úradu alebo veliteľovi čestné vyhlásenie. Tiež sa ustanovujú podmienky, za akých mu nárok na výplatu tohto príspevku zaniká a kedy mu opätovne nárok vznikne. Ustanovuje sa, že neoprávnené vyplatený príspevok na bývanie je povinný vrátiť.

Príspevok na bývanie nemá snahu byť dávkou sociálnej pomoci. Rezort ministerstva obrany vždy zabezpečoval príslušníkom ozbrojených síl bývanie, či už formou poskytnutia služobného bytu alebo formou poskytnutia bezplatného ubytovania. Tieto formy zabezpečenia bývania pre príslušníkov ozbrojených síl v súčasnosti, a ani v budúcnosti nebude rezort ministerstva obrany využívať. Iniciatíva zabezpečenia si bývania sa prenecháva na vojakov. Príspevok na bývanie v navrhovanej podobe má podporovať rotáciu a zároveň plniť motivačnú funkciu na vstup a zotrvanie v ozbrojených silách.

**K bodom 212 až 214**

Legislatívnotechnická a terminologická úprava textu.

**K bodom 215 a 216**

Legislatívnotechnické spresnenie textu a jeho precizovanie.

**K bodom 217 a 218**

Ustanovujú sa výnimky pre profesionálnych vojakov z povinnosti nosenia vojenskej rovnošaty, predpísaných výstrojových súčiastok a špecifických znakov vojenskej rovnošaty.

**K bodom 219 a 220**

Legislatívnotechnické spresnenie textu.

**K bodu 221**

Zladenie a precizovanie ustanovenia § 183 a § 184.

**K bodu 222**

Legislatívnotechnická úprava a spresnenie textu jednotlivých ustanovení zákona, ako aj so znením nového Trestného zákona.

# K bodu 223

Vymedzuje sa, ktoré ustanovenia Zákonníka práce sa použijú na právne vzťahy profesionálnych vojakov.

**K bodu 224**

Ustanovením sa odstraňuje chyba v číslovaní paragrafov, na ktoré zákon odkazuje v texte.

**K bodom 225 až 227**

Precizujú sa ustanovenia o mimoriadnom konkurenčnom výbere profesionálnych vojakov s tým, že do konkurenčného výberu sú zaradení profesionálni vojaci, ktorí splnia najmenej jednu tretinu doby výsluhy v príslušnej hodnosti.

**K bodom 228 až 233**

Legislatívnotechnická úprava textu. Zároveň sa predlžuje doba, počas ktorej môže vedúci služobného úradu priznať profesionálnemu vojakovi nižšiu hodnosť.

**K bodu 234**

Ustanovuje sa, že pod pojmom obzvlášť závažný trestný čin podľa Trestného zákona účinného do 31. decembra 2005 sa rozumie obzvlášť závažný zločin podľa nového Trestného zákona. Ďalej sa zlaďuje použitie pojmu mzda a náhrada mzdy s pojmom plat priznaný profesionálnemu vojakovi podľa tohto zákona.

**K bodu 235**

V tomto ustanovení sa upravujú prechodné ustanovenia od účinnosti tohto zákona vzhľadom na zmeny a doplnky návrhu novely zákona.

V § 215a sa v odseku 1 ustanovuje lehota, počas ktorej môže vedúci služobného úradu prijať občana, ktorý vykonal základnú službu alebo náhradnú službu, ak je v súčasnosti zaradený ako vojak v zálohe, do dočasnej štátnej služby, bez vykonania prípravnej služby.

V odseku 2 sa upravuje, že vojakovi v zálohe možno po prijatí do dočasnej štátnej služby priznať hodnosť, ktorú počas výkonu základnej služby alebo náhradnej služby dosiahol, ak je takáto hodnosť plánovaná na funkciu, do ktorej má byť ustanovený.

V odseku 3 sa ustanovuje lehota, počas ktorej môže vedúci služobného úradu prijať občana do dočasnej štátnej služby bez vykonania prípravnej služby.

V § 215b sa v odsekoch 1 a 2 ustanovuje lehota,počas ktorejprofesionálny vojak musí predložiť čestné vyhlásenie v rozsahu uvedenom v tomto ustanovení. Nesplnenie tejto podmienky má za následok, že profesionálnemu vojakovi po uplynutí uvedenej lehoty nárok na príspevok na bývanie zaniká.

V odseku 3 sa ustanovuje, že profesionálny vojak, ktorý z vážnych dôvodov nemohol predložiť čestné vyhlásenie, je povinný takéto vyhlásenie predložiť do 15 dní od ich zaniknutia.

V odseku 4 sa ustanovuje lehota, dokedy je povinný profesionálny vojak, voči ktorému bolo zastavené trestné stíhanie alebo bol prepustený z väzby, predložiť čestné vyhlásenie.

V odseku 5 sa ustanovuje zánik nároku na výplatu príspevku na bývanie profesionálnemu vojakovi zaradenému do neplatenej zálohy.

V odseku 6 sa ustanovuje, kedy opätovne vznikne nárok na výplatu príspevku na bývanie profesionálnemu vojakovi uvedenému v odseku 5.

V odseku 7 sa ustanovuje, kedy opätovne vznikne nárok na príspevok na bývanie profesionálnemu vojakovi uvedenému v odseku 1.

V odseku 8 sa ustanovujú podmienky vzniku nároku na príspevok na bývanie profesionálnemu vojakovi vyslanému na plnenie úloh mimo územia Slovenskej republiky za podmienok uvedených v tomto ustanovení.

V odsekoch 9 a 10 sa ustanovuje, že profesionálnemu vojakovi dočasne pozbavenému výkonu štátnej služby, nárok na príspevok na bývanie zaniká od účinnosti tohto zákona. Zároveň sa ustanovuje povinnosť doplatiť príspevok na bývanie ak bolo dočasné pozbavenie zrušené.

V odseku 11 sa definujú vážne dôvody nepredloženia čestného vyhlásenia.

V § 215c sa v odseku 1 upravujú právne vzťahy tých profesionálnych vojakov, u ktorých bolo začaté prijímacie konanie pred účinnosťou zákona č. 346/2005 Z. z.

V odseku 2 saustanovuje, za akých podmienok patria náhrady na návštevu rodiny profesionálnemu vojakovi, ktorému vznikol služobný pomer pred účinnosťou tohto zákona.

V odseku 3 a 4 sa upravuje poskytovanie náhrady cestovných výdavkov profesionálnemu vojakovi, ktorý splnil podmienky na ich poskytovanie pred účinnosťou zákona.

V odseku 5 sa pre vedúceho služobného úradu alebo veliteľa ustanovuje povinnosť doplatiť profesionálnemu vojakovi náhradu cestovných výdavkov na návštevu rodiny spätne za obdobie od 1. septembra 2006 do nadobudnutia účinnosti tohto zákona, ak sa mu v tomto období prestali poskytovať. Novela zákona zavádza časovo neobmedzené poskytovanie cestovných náhrad profesionálnym vojakom, ktorí v dôsledku vymenovania do dočasnej štátnej služby, prijatia do dočasnej štátnej služby, premiestnenia alebo dočasného vyčlenenia nemajú trvalý pobyt a pobyt rodiny v mieste výkonu štátnej služby ani v blízkom okolí. V nadväznosti na uvedené sa navrhujú prechodné ustanovenia na spätné priznanie cestovných náhrad tým profesionálnym vojakom, ktorí aj po 1. septembri 2006 naďalej spĺňali podmienky na ich poskytovanie.

Obdobné ustanovenia sú napríklad uvedené v týchto zákonoch: zákon č. 461/2003 Z. z. o sociálnom poistení, zákon č. 265/1998 Z. z. o pestúnskej starostlivosti a o príspevkoch pestúnskej starostlivosti, zákon č. 627/2005 Z. z. o príspevkoch na podporu náhradnej starostlivosti o dieťa, zákon č. 98/1987 Zb. o osobitnom príspevku baníkom, zákon č. 280/2002 Z. z. o rodičovskom príspevku.

V odseku 6 sa ustanovuje povinnosť pre profesionálnych vojakov podrobiť sa v určenej lehote odberu biologickej vzorky na účely vytvorenia biobanky.

V odseku 7 sa spresňujú pojmy na účely tohto zákona.

V odseku 8 sa ustanovuje, že účinnosťou tohto zákona sa končí dočasné vyčlenenie profesionálnych vojakov v Národnej akadémii obrany.

V § 215d

V odsekoch 1, 2 a 4 sa ustanovujú výnimky z konkurenčného výberu v uvedených hodnostiach a z priznania uvedených hodností, ktoré možno uplatniť do 31. decembra 2009.

V odseku 3 sa ustanovuje doba, ktorá sa nezapočítava do služobného pomeru v poddôstojníckych hodnostiach.

**K bodu 236**

Na základe poznatkov z aplikácie zákona je žiaduce predĺžiť maximálnu dobu služby a dobu služby v ustanovených hodnostiach.

**K článku II**

Novelou zákona č. 312/2001 Z. z. sa vedúcemu služobného úradu ministerstva rozširuje pôsobnosť aj na profesionálnych vojakov vyčlenených na ministerstvo obrany a na úrady a zariadenia v jeho pôsobnosti.

**K článku III**

Predseda Národnej rady Slovenskej republiky sa splnomocňuje na vyhlásenie úplného znenia tohto zákona v Zbierke zákonov Slovenskej republiky.

**K článku IV**

Ustanovuje sa, že zákon nadobudne účinnosť 1. júla 2007 s výnimkou § 51a, ktorý nadobudne účinnosť 1. januára 2009.

Bratislava 21. februára 2007

**Robert Fico, v. r.**

**predseda vlády Slovenskej republiky**

**František Kašický, v. r.**

**minister obrany Slovenskej republiky**